กฎกระทรวงกฎกระทรวงฉบับที่ ๑ (พ.ศ.๒๕๐๔)ออกตามความในพระราชบัญญัติมาตรฐานสินค้าขาออกพ.ศ. ๒๕๐๓ว่าด้วยผู้ทำการค้าขาออกซึ่งสินค้ามาตรฐาน[๑] อาศัยอำนาจตามความในมาตรา๖ และมาตรา ๑๒ แห่งพระราชบัญญัติมาตรฐานสินค้าขาออก พ.ศ. ๒๕๐๓รัฐมนตรีว่าการกระทรวงเศรษฐการออกกฎกระทรวงไว้ ดังต่อไปนี้ข้อ๑[๒] ผู้ขอจดทะเบียนเป็นผู้ทำการค้าขาออกซึ่งสินค้ามาตรฐานต้องมีคุณสมบัติและต้องด้วยหลักเกณฑ์ดังต่อไปนี้(๑)ในกรณีที่เป็นนิติบุคคลต้องมีวัตถุประสงค์ระบุไว้โดยชัดแจ้งว่าทำการค้าขาออกถ้าเป็นบุคคลธรรมดาต้องเป็นผู้มีอาชีพทำการค้าขาออก(๒)เป็นสมาชิกของสมาคมการค้าที่มีวัตถุประสงค์เกี่ยวกับการส่งเสริมการค้าสินค้ามาตรฐานชนิดที่ขอจดทะเบียนเป็นผู้ทำการค้าขาออกในกรณีที่ไม่มีสมาคมการค้าดังกล่าวต้องเป็นสมาชิกของสภาหอการค้าแห่งประเทศไทยหรือเป็นผู้ที่สมาคมการค้าหรือสภาหอการค้าแห่งประเทศไทยไม่ยอมรับเป็นสมาชิกหรือคัดชื่อออกจากการเป็นสมาชิกโดยไม่มีเหตุผลอันสมควรซึ่งได้ทำหนังสือร้องเรียนต่อรัฐมนตรีและรัฐมนตรีสั่งให้รับจดทะเบียนเป็นผู้ทำการค้าขาออกซึ่งสินค้ามาตรฐาน(๓)มีเงินทุนที่ชำระแล้ว หรือที่นำมาใช้ในการประกอบพาณิชยกิจตามที่จดทะเบียนไว้ ณหอทะเบียนหุ้นส่วนบริษัท หรือสำนักงานทะเบียนพาณิชย์ แล้วแต่กรณี ดังนี้(ก)สำหรับทำการค้าข้าว ไม่ต่ำกว่าหนึ่งล้านบาท(ข)สำหรับทำการค้าสินค้าอื่น ไม่ต่ำกว่าสองแสนบาท(๔)มีสำนักงานที่แน่นอน และเหมาะสมสำหรับใช้เป็นสำนักงานทำการค้าขาออก(๕)มีพนักงานและอุปกรณ์ที่จำเป็นแก่การดำเนินธุรกิจประจำสำนักงาน(๖)ไม่เคยกระทำการใด ๆ ที่เป็นผลเสียหายแก่การค้าขาออก(๗)ไม่เป็นผู้ถูกสั่งพักใช้ใบทะเบียนเป็นผู้ทำการค้าขาออกซึ่งสินค้ามาตรฐานมาแล้วรวมกันตั้งแต่สามครั้งขึ้นไป(๘)ไม่เป็นผู้ถูกสั่งเพิกถอนการจดทะเบียนเป็นผู้ทำการค้าขาออกซึ่งสินค้ามาตรฐานความใน(๑) (๒) และ (๓) มิให้ใช้บังคับแก่รัฐวิสาหกิจตามกฎหมายว่าด้วยวิธีการงบประมาณและสหกรณ์ตามกฎหมายว่าด้วยสหกรณ์ซึ่งเป็นผู้ขอจดทะเบียนข้อ ๒ให้ผู้ขอจดทะเบียนเป็นผู้ทำการค้าขาออกซึ่งสินค้ามาตรฐานแนบเอกสารประกอบคำร้องขอดังต่อไปนี้(๑)หลักฐานการจดทะเบียนพาณิชย์ หรือการจดทะเบียนเป็นบริษัทหรือห้างหุ้นส่วนนิติบุคคลรายชื่อกรรมการผู้มีอำนาจลงชื่อแทนบริษัทหรือชื่อหุ้นส่วนผู้จัดการที่ตั้งสำนักงานแห่งใหญ่และสำนักงานสาขา(๒)หนังสือบริคณห์สนธิและข้อบังคับของบริษัท(๓)สำเนางบดุลและบัญชีกำไรขาดทุนของรอบระยะเวลาบัญชีครั้งหลังสุด(๔)หลักฐานการครอบครองสำนักงาน(๕)หลักฐานการมีเงินทุนตามข้อ ๑ (๓)ในกรณีที่ผู้ขอจดทะเบียนมีสำนักงานแห่งใหญ่ตั้งอยู่ในต่างประเทศและมาเปิดสำนักงานสาขาในประเทศไทย ต้องแสดงหลักฐานการนำเงินตราต่างประเทศเข้ามาในประเทศไทยเพื่อทำการค้าไม่ต่ำกว่าจำนวนเงินทุนที่กำหนดตามข้อ๑ (๓)ข้อ ๓การขอจดทะเบียนและการขอต่ออายุใบทะเบียนให้ยื่นคำร้องขอต่อสำนักงานมาตรฐานสินค้าหรือสำนักงานสาขาแล้วแต่กรณีตามแบบที่สำนักงานมาตรฐานสินค้ากำหนดข้อ ๔ให้ผู้ทำการค้าขาออกซึ่งสินค้ามาตรฐานปฏิบัติตามเงื่อนไข ดังต่อไปนี้(๑)มีตรา แผ่นป้าย สลากหรือเครื่องหมายใด ๆที่มีลักษณะแน่นอนที่ใช้เกี่ยวกับการส่งสินค้าขาออก โดยจะมีตัวอักษร ตัวเลขภาพหรือเครื่องหมายใด ๆ อย่างใดอย่างหนึ่งหรือหลายอย่างก็ได้(๒)ส่งมอบตัวอย่างตรา แผ่นป้าย สลากหรือเครื่องหมายตาม (๑) ให้แก่สำนักงานมาตรฐานสินค้าหรือสำนักงานสาขาแล้วแต่กรณี อย่างละสามชุดการยกเลิกแก้ไข เปลี่ยนแปลง หรือเพิ่มเติมตรา แผ่นป้ายสลากหรือเครื่องหมายที่ส่งมอบตัวอย่างตามวรรคก่อนต้องได้รับความเห็นชอบเป็นหนังสือจากสำนักงานมาตรฐานสินค้าหรือสำนักงานสาขาแล้วแต่กรณี(๓)[๓] ประทับ ปิดหรือผูกติด ตรา แผ่นป้าย สลาก หรือเครื่องหมายตาม (๑) หรือ (๒)ที่สินค้ามาตรฐานหรือวัตถุที่ใช้ในการบรรจุ หุ้มห่อหรือผูกมัด ที่จะส่งหรือนำออกนอกราชอาณาจักรเพื่อแสดงว่าสินค้ามาตรฐานนั้นเป็นของตนเว้นแต่โดยสภาพแห่งสินค้าหรือโดยวิธีการส่งออกไม่อาจหรือไม่เหมาะสมที่จะปฏิบัติดังกล่าวได้ทั้งนี้ตามที่พนักงานเจ้าหน้าที่จะได้ประกาศยกเว้นไว้ ณ สำนักงานมาตรฐานสินค้า(๔)ส่งรายงานเกี่ยวกับการส่งหรือนำสินค้ามาตรฐานออกนอกราชอาณาจักร ให้แก่สำนักงานมาตรฐานสินค้าหรือสำนักงานสาขาแล้วแต่กรณี ตามแบบที่สำนักงานมาตรฐานสินค้ากำหนดภายในกำหนดสิบห้าวันนับแต่วันที่ส่งหรือนำสินค้ามาตรฐานออกข้อ ๕การขอให้ออกใบรับรองมาตรฐานสินค้าให้ผู้ทำการค้าขาออกซึ่งสินค้ามาตรฐานยื่นคำร้องขอต่อสำนักงานมาตรฐานสินค้าหรือสำนักงานสาขาหรือบุคคลซึ่งรัฐมนตรีแต่งตั้งให้เป็นผู้ออกใบรับรองมาตรฐานสินค้า แล้วแต่กรณีตามแบบที่สำนักงานมาตรฐานสินค้ากำหนดข้อ ๖ในกรณีที่ผู้ทำการค้าขาออกซึ่งสินค้ามาตรฐานได้รับแจ้งข้อโต้แย้งหรือปัญหาข้อพิพาทใดๆ เกี่ยวกับมาตรฐานสินค้าจากผู้ที่เกี่ยวข้องให้ผู้ทำการค้าขาออกซึ่งสินค้ามาตรฐานนั้นแจ้งรายละเอียดข้อโต้แย้งหรือปัญหาข้อพิพาทนั้นเป็นหนังสือต่อสำนักงานมาตรฐานสินค้าหรือสำนักงานสาขาแล้วแต่กรณี ภายในกำหนดสิบห้าวันนับแต่วันที่ได้รับแจ้งจากผู้ที่เกี่ยวข้องให้ไว้ ณ วันที่ ๒๔กุมภาพันธ์ พ.ศ. ๒๕๐๔เกษม ศรีพยัคฆ์รัฐมนตรีว่าการกระทรวงเศรษฐการหมายเหตุ :-เหตุผลในการประกาศใช้กฎกระทรวงฉบับนี้ คือเพื่อกำหนดคุณสมบัติของผู้ขอจดทะเบียนเป็นผู้ทำการค้าขาออกซึ่งสินค้ามาตรฐานกำหนดหลักเกณฑ์และวิธีการในการขอจดทะเบียน และกำหนดเงื่อนไขในการทำการค้าขาออก ทั้งนี้เพื่อประโยชน์แห่งการดำเนินการจัดและควบคุมมาตรฐานสินค้าขาออก ตามอำนาจที่บัญญัติไว้ในมาตรา๖ และมาตรา ๑๒ แห่งพระราชบัญญัติมาตรฐานสินค้าขาออก พ.ศ. ๒๕๐๓กฎกระทรวงฉบับที่ ๕ (พ.ศ. ๒๕๑๐) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓ว่าด้วยผู้ทำการค้าขาออกซึ่งสินค้ามาตรฐาน[๔]หมายเหตุ :-เหตุผลในการประกาศใช้กฎกระทรวงฉบับนี้ คือเพื่อแก้ไขคุณสมบัติและหลักเกณฑ์ในการขอจดทะเบียนสำหรับผู้ทำการค้าขาออกซึ่งสินค้ามาตรฐานให้เหมาะสมยิ่งขึ้นและให้สอดคล้องกับกฎหมายว่าด้วยสมาคมการค้าและกฎหมายว่าด้วยหอการค้าอุษมล/ผู้จัดทำ๒๐ มิถุนายน ๒๕๕๔[๑] ราชกิจจานุเบกษาเล่ม ๗๘/ตอนที่ ๒๑/หน้า ๓๒๘/๗ มีนาคม ๒๕๐๔[๒] ข้อ ๑แก้ไขเพิ่มเติมโดยกฎกระทรวง ฉบับที่ ๕ (พ.ศ. ๒๕๑๐) ออกตามความในพระราชบัญญัติมาตรฐานสินค้าขาออกพ.ศ. ๒๕๐๓ ว่าด้วยผู้ทำการค้าขาออกซึ่งสินค้ามาตรฐาน[๓] ข้อ ๔ (๓)แก้ไขเพิ่มเติมโดยกฎกระทรวง ฉบับที่ ๕ (พ.ศ. ๒๕๑๐) ออกตามความในพระราชบัญญัติมาตรฐานสินค้าขาออกพ.ศ. ๒๕๐๓ ว่าด้วยผู้ทำการค้าขาออกซึ่งสินค้ามาตรฐาน[๔] ราชกิจจานุเบกษาเล่ม ๘๔/ตอนที่ ๑๙/ฉบับพิเศษ หน้า ๑/๒๓ กุมภาพันธ์ ๒๕๑๐